इधर भारी-भरकम मेकअप के बीच स्त्री-पात्र सास-बहू सीरियल के सास-ननद और भाभी लग रहे हैं. चैनल लाख दलीलें दे कि उसका उद्देश्य इतिहास को जीवित करना नहीं बल्कि उसके बीच से मनोरंजन पैदा करना है लेकिन दर्शक जब चार सौ साल पहले की कहानी देख रहा है तो उसकी आंखें इम्पोरियम से गुजरने के लिए तो तैयार नहीं ही होगी. इतिहास इतना चटख नहीं होता बल्कि रंगों के उपर भी अतीत की एक ऐसी परत होती है जो उसे उस दौर में ले जाती है जहां शो विश्वसनीय जान पड़ता है. दूरदर्शन के ऐतिहासिक सीरियलों की सफलता और एनडीटीवी इमैजिन पर रामायण के पिटने की बड़ी वजह यही रही है. अच्छा, जब आपको ऐसा ऐतिहासिक परिवेश रचना ही नहीं है तो फिर पात्रों से तत्समी हिन्दी क्यों उच्चरित करवा रहे हैं और वो भी बहुत ही फूहड़ ढंग से. ऐतिहासिक और पौराणिक सीरियलों की भाषा की खास विशेषता रही है कि वे बोलचाल से अलग ऐसी भाषा में प्रस्तुत किए जाते रहे हैं कि आप सिर्फ संवाद सुनकर उसकी ऐतिहासिक अथवा पौराणिक मिजाज का अंदाजा लगा सकते हैं. इसके पात्र जैसे कॉन्वेंट के छात्र हिन्दी बोलने की मशक्कत करते हैं, वैसी तत्समी हिन्दी बोलने का प्रयास करते नजर आ रहे हैं.